**Manje je više**

**(Laička kolumnica [179])**

**Glosa o dobrostivosti**

Imenica u lokativu oko koje se vrti laičko promišljanje što ga upravo čitate zahvaljuje svoje postojanje značenjski rastresitom i slojevitom, pa ipak *samozatajnom* pridjevu *dobrostiv* koji je izričajna okosnica ovonedjeljnih misnih čitanja. Najprije ga pripjevno čujemo i posvješćujemo u pamtljivu psalamskom izričaju: *Milosrdan je i milostiv Gospodin, spor na srdžbu i vrlo dobrostiv* (Ps 103,8. Evanđelist **Luka** nadahnuto ga stavlja u usta Isusu koji, nedvosmisleno poentirajući nastupnu besjedu, lapidarno savjetuje: *Nego, ljubite neprijatelje svoje. Činite dobro i pozajmljujte, ne nadajući se odatle ničemu. I bit će vam plaća velika i bit ćete sinovi Svevišnjega, jer je on dobrostiv i prema nezahvalnicima i prema opakima* (Lk 6,35).

Ovim se u pjesništvu rijetko korištenim pridjevom na više mjesta u poslanicama spretno služi apostol **Pavao**. Sjetimo se znanih nam riječi: „...dobrostiva je ljubav“ (1Kor 13,4). A kad je riječ o značenjskoj samozatajnosti uslijed koje se u dirljivo dojmljivu opisu dobrostivosti iz prvog ovonedjeljnog čitanja (26. poglavlje Prve knjige o Samuelu) ovaj zahtjevni pridjev izrijekom ni ne pojavljuje, navodi nas njegova izostala neartikuliranost na samokritičko razmišljanje o tome kako li je kršan i čestit čovjek morao biti taj po dobrostivosti dragom Bogu slični *David* koji ni nakon gorljiva nagovaranja nije htio dignuti ubojitu ruku na svoga osvjedočenog neprijatelja **Šaula**.

Našoj stvorenosti na sliku i priliku Božju imanentna *Dobrost* koju po navici poopćeno nazivamo *dobrotom* zahvaća sve što čovjek dubinski *jest*, čemu predano teži, što usrdno željkuje, smjera i namjerava. Snažno podupirana nesagledivom Božjom *milošću* i neizmjernom milinom iscjeljujuće *ljubavi*, ljudska se dobrota neprestano prožima i obnavlja nepresušnom dobrostivošću Svevišnjega, na što nas podsjeća Isus. Ona u hirovitoj zahuktalosti sudbinskoga kolopleta neumorno svladava, nadmudruje i pobjeđuje opako razorne, sotonske sile zavodljivoga i zastrašujućega *zla*.

Dobrostivi Bože, hvala Ti na dobrim ljudima. Pomozi nam da u urođenoj, od Tebe darovanoj dobroti svednevice prepoznajemo Tvoju smjerokaznu dobrostivost.

Sead Ivan Muhamedagić